钦定古今图书集成/明伦汇编/交谊典/第069卷 > 春秋四传 > 《八年盟瓦屋》
## 钦定古今图书集成/明伦汇编/交谊典/第069卷 > 春秋四传 > 《八年盟瓦屋》

《春秋》：“秋七月庚午，宋公、齐侯、卫侯盟于瓦屋。”

〈大全〉此《参盟》之始。

《糓梁传》：“外盟不日，此其日，何也？诸侯之参盟于是始，
故谨而日之也。”

〈注〉世道交丧，盟诅滋彰，非可以经世轨训。故存日以记恶，盖《春秋》之始也。

《诰誓》不及五帝。

〈注〉诰誓《尚书》“六誓”七诰，是其遗文。五帝之世，道化淳备，不须诰誓而信自著。

盟诅不及《三王》，交质子不及《二伯》。

《胡传》：“大道隐而家天下，然后有诰誓；忠信薄而人心
疑，然后有诅盟。诅盟烦而约剂乱，然后有交质子。至
是倾危之俗成，民不立矣。《春秋》革薄从忠，于参盟，书
日谨其始也。”

〈大全〉陈氏曰：“有《参盟》，然后有《主盟》矣。”

《周官》设司盟，掌盟载之法。凡邦国有疑，则请盟于会
同，听命于天子，亦圣人待衰世之意尔。德又下衰，诸
侯放恣，其屡盟也不待会同，其私约也不由天子，口
血未干而渝盟者有矣。其未至于交质，子犹有不信
者焉。《春秋》谨参盟，善胥命，美萧鱼之会，以信待人而
不疑也。盖有志于天下为公之世，凡此类亦变周制
矣。